Mikil barátta einkenndi leiki gærkvöldsins í úrslitakeppninni í körfunni . Þrjú Vesturlandslið komu þar við sögu . Íslands - og bikarmeistarar Snæfells tóku á móti Val í fyrstu viðureigninni og sigruðu með 69 stigum gegn 62 . Þær leiða því 1 - 0 í undanúrslitum Domino´s-deildar kvenna gegn Val . Í fyrstu deild karla tóku Skallagrímsmenn á móti Val í Borgarnesi . Leikurinn var hin mesta skemmtun og sigurinn gat lent hvorum megin sem var . Stemningin á pöllunum í Fjósinu var gríðarlega góð . Það voru hins vegar Valsmenn sem höfðu sterkari taugar í lokin og unnu með 87 stigum gegn 83 og leiða viðureign liðanna 2 - 0 . Á Skaganum tók ÍA á móti Fjölni en liðið var í svipaðri stöðu og Skallagrímur fyrir leikinn , hafði tapað fyrsta leik á útivelli . Skagamenn reyndust hins vegar sterkari og sigruðu með 71 stigi gegn 69 og jöfnuðu því viðureignina í 1 - 1 . Nánar verður fjallað um leikina í Skessuhorni .